"ก๋วยเตี๋ยวต้มยำกุ้งแม่น้ำหลังโค" เจ้าเด็ดเมืองยะลา จ่อปรับขึ้นราคา หลังเจอพิษของแพง
ลองแล้วยังก๋วยเตี๋ยวต้มยำกุ้งแม่น้ำ หลังโค ของเด็ดเมืองยะลา การันตีความอร่อยยาวนานกว่า 5 ปี ชามละ 50 บาท สำหรับคนที่ชื่นชอบการกินก๋วยเตี๋ยวต้มยำรสแซ่บ จัดจ้าน มีกุ้งแม่น้ำตัวใหญ่ ไข่ต้ม ลูกชิ้นอยู่ในชาม ถึงแม้นร้านจะไม่เลิศหรู แต่ก็จะเห็นลูกค้าทั้งลูกค้าประจำ ลูกค้าเก่า ทั้งเด็ก ผู้ใหญ่ วัยรุ่น แวะเวียนกันไปรับประทานกันที่ร้านเต็มแน่นตลอดทั้งวัน ด้วยความอร่อยของพริกเผา ซึ่งเป็นน้ำต้มยำสูตรเด็ดของทางร้าน ทำให้เป็นที่ชื่นชอบของลูกค้าเป็นอย่างมากลูกค้าประจำที่เดินทางมาจากจังหวัดปัตตานี บอกว่า ชอบรสชาติก๋วยเตี๋ยวที่นี่มาก อร่อยมาก เช่นเดียวกับลูกค้าชาวยะลาที่ได้นำครอบครัวมาทาน บอกว่า อร่อย มาทานเป็นประจำ นอกจากจากจะมีก๋วยเตี๋ยวต้มยำกุ้งแม่น้ำ เส้นใหญ่ เส้นหมี่หยก มาม่า เส้นเล็ก ให้รับประทานแล้ว ยังมีเมนูยำรสเด็ดต่างๆ มากมาย รวมไปถึงเมนูน้ำ ชาเย็น กาแฟเย็น ขนมหวานอย่างทับทิมกรอบ ข้าวเหนียวมะม่วง ที่ทางร้านทำเอง รับรองว่ารสชาติอร่อยมาก ใครอยากลิ้มลองเมนูไหน ทางร้านสามารถจัดให้ได้ทันทีนายวิลดารณ์ ฮาเซ็น บอกว่า ทางร้านเปิดขายมา 5 ปีแล้ว เป็นก๋วยเตี๋ยวต้มยำกุ้งแม่น้ำ โดยใช้พริกเผาของทางร้าน ที่เจ้าของร้านคิดค้นขึ้นเอง ทางแบซอเป็นคนชอบกิน ได้ไปลองกินที่สุราษฎร์ธานีและลองมาแกะสูตร คิดสูตรขึ้นมาใหม่ เพื่อให้เข้ากับคนในพื้นที่ หลังมาเปิดขายลูกค้าชื่นชอบรสชาติที่เข้มข้น จัดจ้าน มารับประทานกันจำนวนมาก โดยเฉพาะวันศุกร์ เสาร์  อาทิตย์ ในแต่ละวันก็จะขายได้ประมาณ 300-400 ชาม สำหรับราคาก็ชามละ 50 บาท เหมือนกันทุกเส้นไม่ว่าจะเป็นใหญ่ หยก เล็กหมี่ ฯลฯ โดยเฉพาะเส้นเล็กขายดีเป็นพิเศษในส่วนของรายได้นั้น แบซอ บอกว่า ถ้ามองแล้วคนเยอะ ขายดี แต่ในภาวะปัจจุบันของแพงทุกอย่าง ปัจจัยหลักมาจากน้ำมันแพง ค่าขนส่งแพง ราคากุ้งที่รับมาจากปัตตานี ตอนนี้ก็อยู่ที่  กิโลกรัมละ 200-250 บาท หลังจากที่ขายก๋วยเตี๋ยวต้มยำกุ้งแม่น้ำ ราคาชามละ 50 บาท มา 5 ปีแล้วไม่เคยขึ้นราคา ถ้าเป็นไปได้ก็อยากจะขึ้นราคานิดหน่อย ปรับขึ้น 5 บาท แต่ก็จะใส่อะไรเพิ่มด้วย ตอนนี้ยังไม่ขึ้นราคา ก็ต้องพยุงตรงนี้ไปก่อน ให้พ้นจากภาวะวิกฤตของแพง